title: Решение (EC) 2016/1202 на Съвета от 18 юли 2016 година за определяне на позицията, която трябва да се заеме от името на Европейския съюз в рамките на Общия съвет на Световната търговска организация по отношение на искането на Съединените американски щати за освобождаване от задължения в рамките на СТО с оглед удължаване на срока на прилагане на режима на преференциално третиране, предоставено на бившата територия под попечителство на тихоокеанските острови

text:
               23.7.2016

               BG

               Официален вестник на Европейския съюз

               L 198/43

         РЕШЕНИЕ (EC) 2016/1202 НА СЪВЕТА
   от 18 юли 2016 година
   за определяне на позицията, която трябва да се заеме от името на Европейския съюз в рамките на Общия съвет на Световната търговска организация по отношение на искането на Съединените американски щати за освобождаване от задължения в рамките на СТО с оглед удължаване на срока на прилагане на режима на преференциално третиране, предоставено на бившата територия под попечителство на тихоокеанските острови
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               В член IX, алинеи 3 и 4 от Маракешкото споразумение за създаване на Световната търговска организация („Споразумението за СТО“) се установяват процедурите за освобождаване на отделна държава членка от задължение, произтичащо от Споразумението за СТО или от многостранните търговски споразумения.

               (2)

               На Съединените американски щати е предоставено освобождаване от задълженията им по член I, алинея 1 от Общото споразумение за митата и търговията от 1994 г. („ГАТТ 1994“), чието последно подновяване датира от 1 август 2007 г. и обхваща периода до 31 декември 2016 г.

               (3)

               На основание член IХ, алинея 3 от Споразумението за СТО, Съединените американски щати подадоха искане за освобождаване в необходимата степен, за периода до 31 декември 2026 г., от задълженията им по член I, алинея 1 от ГАТТ (1994), което ще позволи на Съединените американски щати да продължат да предоставят преференциално третиране на допустими продукти от бившата територия под попечителство на тихоокеанските острови (Република Маршалови острови, Федеративни щати Микронезия, Общността Северни Мариански острови, и Република Палау), внасяни на митническата територия на Съединените американски щати.

               (4)

               Удовлетворяването на искането на Съединените американски щати за освобождаване от задължения в рамките на СТО не се очаква да се отрази неблагоприятно нито на икономиката на Съюза, нито на търговските връзки с бенефициерите в рамките на въпросното освобождаване от задължения.

               (5)

               Поради това е целесъобразно да се определи позицията, която трябва да се заеме от името на Съюза в рамките на Общия съвет на СТО, а именно да се подкрепи искането на Съединените американски щати за освобождаване от задължения,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Съюза в рамките на Общия съвет на Световната търговска организация, е да се подкрепи искането на Съединените американски щати за освобождаване от задълженията по член I, алинея 1 от Общото споразумение за митата и търговията от 1994 г. до 31 декември 2026 г., в съответствие с условията на искането на Съединените американски щати за освобождаване от задължения.
   Въпросната позиция следва да бъде изразена от Комисията.
   Член 2
   Настоящото решение влиза в сила в деня на приемането му.

      Съставено в Брюксел на 18 юли 2016 година.

            За Съвета

            Председател

         G. MATEČNÁ


title: 2010/807/ЕС: Решение на Европейския парламент и на Съвета от 15 декември 2010 година за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/006 PL/H. Cegielski-Poznań от Полша)

text:
               28.12.2010

               BG

               Официален вестник на Европейския съюз

               L 342/19

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 15 декември 2010 година
   за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/006 PL/H. Cegielski-Poznań от Полша)
   (2010/807/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (наричан по-нататък „ЕФПГ“) е създаден с цел да се предоставя допълнителна помощ на работниците, съкратени в резултат на значими структурни промени в моделите на световната търговия вследствие на глобализацията, и да ги подпомага при повторното им реинтегриране на пазара на труда.

               (2)

               Обхватът на ЕФПГ беше разширен по отношение на подадените след 1 май 2009 г. заявления, за да се включи помощта за работниците, чието съкращаване е пряк резултат от световната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на средства от ЕФПГ в рамките на годишния таван от 500 милиона евро.

               (4)

               На 8 март 2010 г. Полша подаде заявление за мобилизиране на средства от ЕФПГ във връзка със съкращения в предприятието H. Cegielski-Poznań Poland S.A и представи допълнителна информация до 10 август 2010 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. Поради това Комисията предлага да бъдат мобилизирани средства в размер на 114 250 EUR.

               (5)

               Поради това следва да се мобилизират средства от ЕФПГ за предоставянето на финансово участие във връзка с подаденото от Полша заявление,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2010 година се мобилизират средства от Европейския фонд за приспособяване към глобализацията за осигуряването на 114 250 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 15 декември 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: Решение 2012/312/ОВППС на Съвета от 18 юни 2012 година относно мисията на Европейския съюз по линия на ОПСО за сигурност на въздухоплаването в Южен Судан (EUAVSEC-South Sudan)

text:
               19.6.2012

               BG

               Официален вестник на Европейския съюз

               L 158/17

         РЕШЕНИЕ 2012/312/ОВППС НА СЪВЕТА
   от 18 юни 2012 година
   относно мисията на Европейския съюз по линия на ОПСО за сигурност на въздухоплаването в Южен Судан
   (EUAVSEC-South Sudan)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               В Резолюция 1996 (2011), приета на 8 юли 2011 г., Съветът за сигурност на Организацията на обединените нации (ООН) приветства създаването на Република Южен Судан на 9 юли 2011 г. след провъзгласяването ѝ за независима държава и подчерта необходимостта от установяването на по-стабилни и ясно определени партньорства между ООН, агенциите по въпросите на развитието, двустранните партньори и други участници от значение, регионалните и подрегионалните институции и международните финансови институции, с оглед на изпълнението на национални стратегии за ефективно изграждане на институции, основани на национална ангажираност, постигане на резултати и взаимна отчетност.

               (2)

               На 20 юни 2011 г. Съветът постигна съгласие да се следва всеобхватен подход към Судан и Южен Судан, с цел наред с другото да се подпомогне превръщането на Южен Судан в пълноценна, стабилна и успешна държава. В рамките на всеобхватния подход като краткосрочна мярка се предлага евентуалното разполагане на гражданска мисия по линия на Обща политика за сигурност и отбрана (ОПСО) за повишаване на сигурността на летищата, а като средносрочна мярка — принос към по-широкото управление на границите в Южен Судан.

               (3)

               В писмо до върховния представител на Съюза по въпросите на външните работи и политиката на сигурност (ВП) от 19 юли 2011 г. южносуданският министър на транспорта и пътищата приветства от името на правителството на Южен Судан предложението на Съюза да допринесе за повишаването на сигурността на международното летище Джуба, за да отговаря то на международно установените стандарти, чрез разполагането на мисия по линия на ОПСО.

               (4)

               На 23 януари 2012 г. Съветът одобри концепция за управление на кризи за мисия за сигурност на въздухоплаването по линия на ОПСО в Южен Судан (EUAVSEC-South Sudan).

               (5)

               Капацитетът за оперативно дежурство следва да се активира за EUAVSEC-South Sudan.

               (6)

               EUAVSEC-South Sudan ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора за Европейския съюз (ДЕС),

         ПРИЕ НАСТОЯЩОТО РЕШЕНИЕ:
   Член 1
   Мисия
   Европейският съюз създава мисия на Европейския съюз по линия на ОПСО за сигурност на въздухоплаването в Южен Судан (EUAVSEC-South Sudan).
   Член 2
   Цели
   1.   Стратегическата цел на EUAVSEC-South Sudan е да допринесе за устойчивото и ефективно функциониране на международното летища Джуба чрез постигане на приемлив капацитет от гледна точка на сигурността при запазване на местната собственост, в съответствие с международните стандарти и приложимите най-добри практики.
   2.   По-специално EUAVSEC-South Sudan допринася за подобряване на сигурността на въздухоплаването, граничния контрол и правоохранителните дейности на международното летища Джуба, като процесите се наблюдават от страна на обществеността и са в съответствие със стандартите в областта на правата на човека.
   Член 3
   Задачи
   1.   За изпълнение на целите, посочени в член 2, EUAVSEC-South Sudan:

               а)

               подпомага и съветва правителството и други компетентни служби на Южен Судан при създаването на организация за сигурност на въздухоплаването към Министерството на транспорта и към международното летище Джуба;

               б)

               подпомага и съветва правителството и други компетентни служби на Южен Судан при разработването, приемането и изпълнението на:

                           —

                           програми и планове за сигурност на въздухоплаването от страна на органа за сигурност на въздухоплаването на Южен Судан,

                           —

                           програми и планове за сигурност на въздухоплаването и съответни стандартни оперативни процедури на международното летище Джуба;

               в)

               подобрява резултатите на служителите, участващи в дейностите за сигурност на въздухоплаването, в съответствие със стандартите и препоръчителните процедури на Международната организация за гражданско въздухоплаване (ИКАО), посредством обучение, наставления, мониторинг, консултации, помощ и координация;

               г)

               допринася за устойчивостта и дългосрочното поддържане на постиженията на Южен Судан чрез работа с други заинтересовани страни от Съюза и на международно равнище;

               д)

               съдейства за повишаване на информираността по въпросите на сигурността сред търговските и частните структури, извършващи дейност на международното летище Джуба.

         2.   EUAVSEC-South Sudan няма изпълнителни функции.
   Член 4
   Командна верига и структура
   1.   EUAVSEC-South Sudan има единна командна верига като операция за управление на кризи.
   2.   Щабът на EUAVSEC-South Sudan се намира в Джуба.
   3.   По време на подготвителната фаза от EUAVSEC-South Sudan, ръководителят на мисията се подпомага от екип за планиране, съставен от персонала, необходим за посрещане на нуждите при подготовката на мисията.
   4.   По време на фазата на изпълнение EUAVSEC-South Sudan разполага със следната структура:

               а)

               ръководител на мисията;

               б)

               звено за планиране и операции, в което се включва капацитет за обучение;

               в)

               звено за поддръжка на мисията;

               г)

               единици за докладване, консултации по сигурността и политиката, информация за обществеността.

         Член 5
   Командващ гражданските операции
   1.   Директорът на способностите за планиране и провеждане на граждански операции (СРСС) е командващ гражданските операции за EUAVSEC-South Sudan.
   2.   Командващият гражданските операции осъществява командването и контрола на EUAVSEC-South Sudan на стратегическо равнище под политическия контрол и стратегическото ръководство на Комитета по политика и сигурност (КПС) и под общото ръководство на върховния представител на Съюза по въпросите на външните работи и политиката на сигурност (ВП).
   3.   Командващият гражданските операции осигурява правилното и ефективно изпълнение на решенията на Съвета, както и на решенията на КПС, по отношение на провеждането на операции, включително като дава необходимите указания на стратегическо равнище на ръководителя на мисията и като му предоставя съвети и техническа помощ.
   4.   Командващият гражданските операции докладва на Съвета чрез ВП.
   5.   Целият командирован персонал остава под пълното командване на националните органи на командироващата държава или съответната институция на Съюза. Националните органи прехвърлят оперативния контрол над техния персонал, екипи и звена на командващия гражданските операции.
   6.   Командващият гражданските операции носи обща отговорност за обезпечаване на правилното изпълнение на задължението на Съюза за полагане на грижа.
   7.   Командващият гражданските операции, специалният представител на Европейския съюз за Судан и Южен Судан (СПЕС) и ръководителят на делегацията на Съюза в Южен Судан провеждат консултации помежду си, когато е необходимо.
   Член 6
   Ръководител на мисията
   1.   Ръководителят на мисията носи отговорност и осъществява командването и контрола на EUAVSEC-South Sudan на място и е пряко отговорен пред командващия гражданските операции.
   2.   Ръководителят на мисията осъществява възложеното му от командващия гражданските операции командване и контрол над персонала, екипите и звената от участващите в мисията държави, като заедно с това носи административна и логистична отговорност, включително по отношение на предоставените на разположение на EUAVSEC-South Sudan активи, ресурси и информация.
   3.   Ръководителят на мисията дава указания на целия персонал на EUAVSEC-South Sudan с оглед ефективното провеждане на EUAVSEC-South Sudan на място, като поема нейната координация и текущо ръководство и като изпълнява указанията на стратегическо равнище от командващия гражданските операции.
   4.   Ръководителят на мисията отговаря за изпълнението на бюджета на EUAVSEC-South Sudan. За тази цел ръководителят на мисията подписва договор с Комисията.
   5.   Ръководителят на мисията отговаря за упражняването на дисциплинарен контрол над персонала. Дисциплинарните мерки по отношение на командирования персонал се вземат от съответния национален орган или институция на Съюза.
   6.   Ръководителят на мисията представлява EUAVSEC-South Sudan в зоната на операциите и осигурява необходимата ѝ публичност.
   7.   Ръководителят на мисията осъществява координация, когато е уместно, с други участници от Съюза на място. Без да се нарушава командната верига, ръководителят на мисията получава политически насоки на местно равнище от СПЕС в тясна координация с ръководителя на делегацията на Съюза в Южен Судан.
   Член 7
   Персонал
   1.   EUAVSEC-South Sudan се състои предимно от персонал, командирован от държавите-членки, институциите на Съюза или от Европейската служба за външна дейност (ЕСВД). Всяка държава-членка или институция на Съюза, или ЕСВД поема разходите, свързани с командирования от нея персонал, включително пътните разноски до и от мястото на разполагане на персонала, възнаграждения, медицински осигуровки и надбавки, различни от приложимите дневни надбавки.
   2.   Държавата или институцията на Съюза, или ЕСВД, когато са командировали член на персонала, носят отговорност по всякакви претенции, свързани с командироването, които са предявени от този член на персонала или се отнасят до него, както и за предприемането на действия срещу командирования служител.
   3.   EUAVSEC-South Sudan наема международен и местен персонал на договорна основа, ако необходимите функции не са осигурени от персонала, командирован от държавите-членки. По изключение в надлежно обосновани случаи, когато не са налице квалифицирани кандидати от държавите-членки, граждани на участващите трети държави могат да бъдат наемани на работа на договорна основа, ако е целесъобразно.
   4.   Условията на наемане на работа, както и правата и задълженията на международния и местния персонал, се определят в договорите, сключени между ръководителя на мисията и членовете на персонала.
   Член 8
   Статус на EUAVSEC-South Sudan и нейния персонал
   Статусът на EUAVSEC-South Sudan и нейния персонал, включително, когато това е приложимо, привилегиите, имунитетите и другите гаранции, необходими за изпълнението и безпроблемното провеждане на EUAVSEC-South Sudan, се уреждат със споразумение, сключено съгласно член 37 ДЕС и в съответствие с процедурата, предвидена в член 218 от Договора за функционирането на Европейския съюз.
   Член 9
   Политически контрол и стратегическо ръководство
   1.   Под ръководството на Съвета и на ВП КПС осъществява политическия контрол и стратегическото ръководство на EUAVSEC-South Sudan. Съветът оправомощава КПС да взема необходимите за тази цел решения съгласно член 38, трета алинея ДЕС. Това включва правомощия да назначава ръководител на мисията по предложение на ВП и да изменя оперативната концепция (CONOPS) и оперативния план (OPLAN). Съветът запазва правомощията си по отношение на вземането на решения относно целите на EUAVSEC-South Sudan и прекратяването ѝ.
   2.   КПС докладва редовно на Съвета.
   3.   В зависимост от необходимостта КПС получава редовно доклади от командващия гражданските операции и от ръководителя на мисията по въпроси от техните сфери на отговорност.
   Член 10
   Участие на трети държави
   1.   Без да се засяга независимостта на Съюза при вземане на решения и неговата единна институционална рамка, трети държави могат да бъдат поканени да участват в EUAVSEC-South Sudan, при условие че поемат разходите за командирования от тях персонал, включително възнагражденията, застраховките срещу всякакъв риск, дневните надбавки и пътните разноски до и от Южен Судан, както и при условие че участват в покриване на текущите разходи на EUAVSEC-South Sudan по целесъобразност.
   2.   Третите държави, участващи в EUAVSEC-South Sudan, имат същите права и задължения по отношение на текущото управление на EUAVSEC-South Sudan като държавите-членки.
   3.   Съветът оправомощава КПС да взема съответните решения за приемане на предложените вноски и за създаване на Комитет на участващите държави.
   4.   Подробните правила за участието на трети държави се установяват в споразумения, сключени в съответствие с член 37 ДЕС и в допълнителни технически договорености при необходимост. Когато Съюзът и трета държава сключат споразумение, установяващо рамка за участието на тази трета държава в операции на Съюза за управление на кризи, разпоредбите на това споразумение се прилагат в контекста на EUAVSEC-South Sudan.
   Член 11
   Сигурност
   1.   Командващият гражданските операции ръководи планирането на мерките за сигурност от страна на ръководителя на мисията и осигурява тяхното правилно и ефективно изпълнение от EUAVSEC-South Sudan съгласно член 5.
   2.   Ръководителят на мисията отговаря за сигурността на EUAVSEC-South Sudan и осигурява спазването на минималните изисквания за сигурност, приложими към EUAVSEC-South Sudan, в съответствие с политиката на Съюза относно сигурността на персонала, разположен извън Съюза за оперативни нужди съгласно дял V ДЕС, и свързаните с нея инструменти.
   3.   Ръководителят на мисията се подпомага от служител по сигурността на мисията (ССМ), който докладва на ръководителя на мисията и също така поддържа тесни служебни отношения с ЕСВД.
   4.   Преди да поеме задълженията си, персоналът на EUAVSEC-South Sudan преминава задължително обучение по сигурност в съответствие с OPLAN. Той преминава и редовно опреснително обучение на място, организирано от ССМ.
   5.   Ръководителят на мисията осигурява защитата на класифицираната информация на ЕС в съответствие с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (1).
   Член 12
   Капацитет за оперативно дежурство
   Капацитетът за оперативно дежурство се активира за EUAVSEC-South Sudan.
   Член 13
   Финансови договорености
   1.   Референтната сума за покриване на разходите, свързани с EUAVSEC-South Sudan, възлиза на 12 500 000 EUR.
   2.   Управлението на всички разходи се извършва в съответствие с правилата и процедурите, приложими за общия бюджет на Съюза.
   3.   Граждани на участващите трети държави и граждани на приемащата и съседните държави имат право да участват в търгове за възлагане на поръчки. Ръководителят на мисията може да сключва технически договорености с държавите членки, с участващите трети държави и с други международни участници по отношение на снабдяването с оборудване и предоставянето на услуги и помещения на EUAVSEC-South Sudan, при условие че получи одобрението на Комисията.
   4.   Финансовите договорености са съобразени с оперативните изисквания на EUAVSEC-South Sudan, включително съвместимостта на оборудването и оперативната съвместимост на екипите ѝ.
   5.   Ръководителят на мисията се отчита изцяло за дейностите, предприети в рамките на договора му, пред Комисията, която осъществява надзор над тях.
   6.   Свързаните с EUAVSEC-South Sudanразходи са допустими от датата на назначаването на ръководител на мисията.
   Член 14
   Съгласуваност на действията на Съюза и координация
   1.   ВП гарантира, че изпълнението на настоящото решение е съгласувано с външната дейност на Съюза като цяло, включително с програмите на Съюза за развитие.
   2.   Без да се нарушава командната верига, ръководителят на мисията действа в тясна координация с делегацията на Съюза в Джуба, за да гарантира съгласуваност на действията на Съюза в Южен Судан.
   3.   Ръководителят на мисията действа в тясна координация с държавите-членки, които са представени в Южен Судан.
   Член 15
   Предоставяне на информация
   1.   ВП се оправомощава да предоставя на третите държави, свързани с изпълнението на настоящото решение, ако е уместно и в съответствие с нуждите на EUAVSEC-South Sudan, класифицирана информация на ЕС до ниво „CONFIDENTIEL UE/EU CONFIDENTIAL“, създадена за целите на EUAVSEC-South Sudan, в съответствие с Решение 2011/292/ЕС.
   2.   В съответствие с оперативните нужди на мисията ВП се оправомощава да предоставя на Организацията на обединените нации (ООН) и на ИКАО класифицирана информация на ЕС до ниво „RESTREINT UE/ EU RESTRICTED“, създадена за целите на EUAVSEC-South Sudan, в съответствие с Решение 2011/292/ЕС. За тази цел се изготвят договорености между ВП и компетентните органи на ООН и ИКАО.
   3.   В случай на конкретна и неотложна оперативна нужда ВП се оправомощава също така да предоставя на приемащата държава класифицирана информация на ЕС до ниво „RESTREINT UE /EU RESTRICTED“, създадена за целите на EUAVSEC-South Sudan, в съответствие с Решение 2011/292/ЕС. За тази цел се изготвят договорености между ВП и компетентните органи на приемащата държава.
   4.   ВП се оправомощава да предоставя на третите държави, свързани с изпълнението на настоящото решение, некласифицирани документи на ЕС, свързани с разискванията на Съвета относно EUAVSEC-South Sudan, към които се прилага задължението за служебна тайна съгласно член 6, параграф 1 от Процедурния правилник на Съвета (2).
   5.   ВП може да делегира правомощията по параграфи 1—4, както и възможността за сключване на посочените в параграфи 2 и 3 договорености, на лица, които са под негово ръководство, на командващия гражданските операции и/или на ръководителя на мисията.
   Член 16
   Влизане в сила и срок
   Настоящото решение влиза в сила в деня на приемането му.
   Прилага се за срок от 19 месеца.

      Съставено в Люксембург на 18 юни 2012 година.

            За Съвета

            Председател

         M. GJERSKOV

      (1)  ОВ L 141, 27.5.2011 г., стр. 17.

      (2)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


               24.3.2017

               BG

               Официален вестник на Европейския съюз

               C 93/159

         P7_TA(2014)0053
   Искане за снемане на парламентарния имунитет на Збигнев Жьобро
   Решение на Европейския парламент от 4 февруари 2014 г. относно искане за снемане на имунитета на Збигнев Жьобро (2013/2189(IMM))
   (2017/C 093/30)

      Европейският парламент,

               —

               като взе предвид искането за снемане на имунитета на Збигнев Жьобро, предадено на 24 юни 2013 г. от прокурора на Република Полша във връзка с наказателно производство, което е в ход в Районен съд за Варшава Център, V Наказателно отделение под референтен номер V K199/12, и обявено в пленарно заседание на 9 септември 2013 г.,

               —

               като изслуша Збигнев Жьобро съгласно член 7, параграф 5 от своя правилник,

               —

               като взе предвид членове 8 и 9 от Протокол № 7 за привилегиите и имунитетите на Европейския съюз и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,

               —

               като взе предвид решенията на Съда на Европейския съюз от 12 май 1964 г., 10 юли 1986 г., 15 и 21 октомври 2008 г., 19 март 2010 г. и 6 септември 2011 г. (1),

               —

               като взе предвид член 105 от Конституцията на Република Полша,

               —

               като взе предвид член 6, параграф 1 и член 7 от своя правилник,

               —

               като взе предвид доклада на комисията по правни въпроси (A7-0045/2014),

               A.

               като има предвид, че прокурорът на Република Полша е отправил искане за снемане на имунитета на Збигнев Жьобро, член на Европейския парламент, във връзка с наказателно съдебно производство;

               Б.

               като има предвид, че искането на прокурора е във връзка с престъпление от частен характер съгласно член 212, параграфи 1 и 2 от Наказателния кодекс на Република Полша;

               В.

               като има предвид, че съгласно член 8 от Протокола за привилегиите и имунитетите на Европейския съюз членовете на Европейския парламент не могат да бъдат подлагани под каквато и да било форма на претърсване, задържане или съдебно производство във връзка с изразените от тях мнения или подадените от тях гласове при изпълнението на задълженията им;

               Г.

               като има предвид, че съгласно член 9 от Протокола за привилегиите и имунитетите на Европейския съюз членовете на Европейския парламент притежават на територията на тяхната собствена държава имунитетите, предоставяни на членовете на националните парламенти;

               Д.

               като има предвид, че съгласно член 105 от Конституцията на Република Полша „депутатът не носи отговорност за действия в обхвата на мандата му за срока на заеманата от него длъжност и след изтичане на този срок. По отношение на тези действия депутатът отговаря единствено пред Сейма, а в случаите, когато е нарушил правата на трети лица, срещу депутата може да се образува съдебно производство единствено със съгласието на Сейма“;

               Е.

               като има предвид, че единствено Парламентът има правомощието да реши дали да се снеме или не имунитетът в даден случай; като има предвид, че Парламентът може да вземе предвид в разумна степен становището на член на ЕП при вземането на своето решение дали да снеме или не неговия имунитет (2);

               Ж.

               като има предвид, че престъплението, за което се поддържа обвинението, няма пряка и очевидна връзка с изпълнението от страна на Збигнев Жьобро на задълженията му на член на Европейския парламент, нито представлява изразено мнение или подаден глас при изпълнението на неговите задължения в качеството му на член на Европейския парламент за целите на член 8 от Протокол № 7 за привилегиите и имунитетите на Европейския съюз;

               З.

               като има предвид, че наказателното производство, образувано срещу Збигнев Жьобро, не е свързано с качеството му на член на Европейския парламент;

               И.

               като има предвид, че в настоящия случай Парламентът не е открил доказателства за fumus persecutionis, т.е. достатъчно сериозно и точно подозрение, че делото е било заведено с намерението да се причини политическа вреда на засегнатия член на ЕП;

               Й.

               като има предвид, че искането е отправено вследствие на частна тъжба, и като има предвид, че в този контекст евентуално решение за отказ на снемането на имунитета на члена на ЕП би възпрепятствало другата частна страна да продължи поддържането на обвинението в съдебното производство като част от нейната защита;

               1.

               Решава да снеме имунитета на Збигнев Жьобро;

               2.

               Възлага на своя председател незабавно да предаде настоящото решение и доклада на своята компетентна комисия на компетентния орган на Република Полша и на Збигнев Жьобро.

      (1)  Решение от 12 май 1964 г. по дело 101/63 Вагнер/Форман и Крир (Recueil 1964 г., стр. 195), решение от 10 юли 1986 г. по дело 149/85, Уайбот/Фор и други (Recueil 1986 г., стр. 2391), решение от 15 октомври 2008 г. по дело T-345/05, Моут/Парламент (Сборник 2008 г., стр. II-2849), решение от 21 октомври 2008 г. по съединени дела C-200/07 и C-201/07, Мара/Де Грегорио и Клементе (Сборник 2008 г., стр. I-7929), решение от 19 март 2010 г. по дело T-42/06, Голниш/Парламент (Сборник 2010 г., стр. II-01135) и решение от 6 септември 2011 г. по дело C-163/10, Патричело (Сборник 2011 г., стр. I-07565).

      (2)  Решение по дело T-345/05, Моут/Парламент (Сборник 2008 г., стр. II-2849, точка 28).


title: 2014/317/Евратом: Решение на Съвета от 15 ноември 2013 година за одобрение на сключването от Европейската комисия, действаща от името на Европейската общност за атомна енергия, на Протокола към Споразумението за стабилизиране и асоцииране между Европейските общности и техните държави членки, от една страна, и Република Албания, от друга страна, с оглед на присъединяването на Република Хърватия към Европейския съюз

text:
               4.6.2014

               BG

               Официален вестник на Европейския съюз

               L 165/5

         РЕШЕНИЕ НА СЪВЕТА
   от 15 ноември 2013 година
   за одобрение на сключването от Европейската комисия, действаща от името на Европейската общност за атомна енергия, на Протокола към Споразумението за стабилизиране и асоцииране между Европейските общности и техните държави членки, от една страна, и Република Албания, от друга страна, с оглед на присъединяването на Република Хърватия към Европейския съюз

      (2014/317/Евратом)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид препоръката на Европейската комисия,
   като има предвид, че:

               (1)

               На 24 септември 2012 г. Съветът упълномощи Комисията да започне преговори с Република Албания за сключване на Протокол към Споразумението за стабилизиране и асоцииране между Европейските общности и техните държави членки, от една страна, и Република Албания, от друга страна, с оглед на присъединяването на Република Хърватия към Европейския съюз („протокола“).

               (2)

               Тези преговори приключиха успешно и протоколът беше одобрен от албанските органи чрез размяна на писма на 1 август 2013 г.

               (3)

               Сключването на протокола от Европейската комисия следва да бъде одобрено във връзка с въпросите, попадащи в обхвата на компетентност на Европейската общност за атомна енергия.

               (4)

               Подписването и сключването на протокола подлежи на отделна процедура във връзка с въпросите, попадащи в обхвата на компетентност на Европейския съюз и неговите държави членки,

         ПРИЕ НАСТОЯЩОТО РЕШЕНИЕ:
   Член единствен
   С настоящото се одобрява сключването от Европейската комисия, действаща от името на Европейската общност за атомна енергия, на Протокола към Споразумението за стабилизиране и асоцииране между Европейските общности и техните държави членки, от една страна, и Република Албания, от друга страна, с оглед на присъединяването на Република Хърватия към Европейския съюз.
   Текстът на протокола е приложен към решението за подписването му.

      Съставено в Брюксел на 15 ноември 2013 година.

            За Съвета

            Председател

         R. ŠADŽIUS


title: Решение (ЕС) 2016/1764 на Съвета от 29 септември 2016 година за позицията, която трябва да се заеме от името на Европейския съюз в рамките на Съвместния комитет ЕС—ИКАО относно решението за приемане на приложение за управление на въздушното движение към Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество

text:
               4.10.2016

               BG

               Официален вестник на Европейския съюз

               L 269/14

         РЕШЕНИЕ (ЕС) 2016/1764 НА СЪВЕТА
   от 29 септември 2016 година
   за позицията, която трябва да се заеме от името на Европейския съюз в рамките на Съвместния комитет ЕС—ИКАО относно решението за приемане на приложение за управление на въздушното движение към Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               На 29 март 2012 г. влезе в сила Меморандумът за сътрудничество между Европейския съюз и Международната организация за гражданско въздухоплаване (ИКАО) за осигуряване на рамка за засилено сътрудничество (1) (наричан по-долу „Меморандум за сътрудничество“).

               (2)

               Съгласно точка 7.3, буква в) от Меморандума за сътрудничество Съвместният комитет, учреден съгласно точка 7.1 от Меморандума за сътрудничество, може да приема приложения към посочения меморандум.

               (3)

               Целесъобразно е да бъде определена позицията, която трябва да се заеме от името на Съюза в рамките на Съвместния комитет относно приемането на приложение за управление на въздушното движение към Меморандума за сътрудничество,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Съюза в рамките на Съвместния комитет ЕС—ИКАО съгласно точка 7.3, буква в) от Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество (Меморандум за сътрудничество) относно приемането на приложение за управление на въздушното движение към Меморандума за сътрудничество, се основава на проекта за решение на Съвместния комитет ЕС—ИКАО, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 29 септември 2016 година.

            За Съвета

            Председател

         P. ŽIGA

      (1)  ОВ L 232, 9.9.2011 г., стр. 2.

      ПРОЕКТ НА РЕШЕНИЕ НА СЪВМЕСТНИЯ КОМИТЕТ ЕС—ИКАО
      от
      за приемане на приложение за управление на въздушното движение към Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество
      СЪВМЕСТНИЯТ КОМИТЕТ ЕС — ИКАО,
      като взе предвид Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество (Меморандума за сътрудничество), влязъл в сила на 29 март 2012 г., и по-специално точка 7.3, буква в) от него,
      като има предвид, че е целесъобразно към Меморандума за сътрудничество да се включи приложение за управление на въздушното движение,
      ПРИЕ НАСТОЯЩОТО РЕШЕНИЕ:
      Член 1
      Приложението към настоящото решение се приема и става неразделна част от Меморандума за сътрудничество.
      Член 2
      Настоящото решение влиза в сила в деня на приемането му.

         Съставено в … на

               За Съвместния комитет ЕС — ИКАО

               Председатели

      ПРИЛОЖЕНИЕ
      ЗА УПРАВЛЕНИЕ НА ВЪЗДУШНОТО ДВИЖЕНИЕ
      1.   Цели

      1.1.   Страните се споразумяват да си сътрудничат в областта на управлението на въздушното движение и аеронавигационното обслужване (наричани по-долу „УВД/АНО“) в рамките на Меморандума за сътрудничество между Европейския съюз (ЕС) и Международната организация за гражданско въздухоплаване (ИКАО), подписан на 28 април 2011 г. в Монреал и на 4 май 2011 г. в Брюксел.
      1.2.   В съответствие с ангажимента си за глобално хармонизиране на изискванията, включени в стандартите и препоръчителните практики за УВД/АНО и на глобалната оперативна съвместимост на новите технологии и системи в областта на УВД/АНО, страните се споразумяват да работят в тясно сътрудничество и в дух на прозрачност и диалог да координират своите дейности в областта на УВД/АНО.
      2.   Обхват

      2.1.   С оглед постигане на целите, посочени в член 1 от настоящото приложение, страните се споразумяват да си сътрудничат в следните области:

                  —

                  провеждане на редовен диалог по въпроси на УВД/АНО, които са от взаимен интерес,

                  —

                  постигане на прозрачност чрез редовен обмен на съответна информация в областта на УВД/АНО,

                  —

                  участие в дейности по УВД/АНО,

                  —

                  мониторинг и анализ на спазването на стандартите и препоръчителните практики на ИКАО от страна на държавите в областта на УВД/АНО,

                  —

                  сътрудничество по регулаторни въпроси и въпроси, свързани с определянето на стандарти,

                  —

                  сътрудничество в областта на развитието и прилагането на глобалния аеронавигационен план (GANP) на ИКАО и методологията за модернизация по блокове на неговата авиационна система (ASBU),

                  —

                  разработване и осигуряване на проекти и програми за техническо подпомагане,

                  —

                  насърчаване на регионалното сътрудничество, по-специално в рамките на европейския (EUR) регион на ИКАО, като се обръща особено внимание на постигнатите резултати в разработването и прилагането на Единното европейско небе и на работата на Европейската агенция за авиационна безопасност (ЕААБ) в областта на УВД/АНО, и

                  —

                  обмен на технически експерти в съответните области на УВД/АНО.

            3.   Прилагане

      3.1.   Страните може да установяват работни споразумения, в които се посочват взаимно договорените механизми и процедури за ефективното осъществяване на сътрудничество в областите, посочени в член 2, точка 2.1 от настоящото приложение. Тези работни споразумения се приемат от Съвместния комитет, учреден съгласно член 7 от Меморандума за сътрудничество.
      3.2.   Извършването на съвместни дейности съгласно настоящото приложение се осъществява от името на страните от аеронавигационното бюро на ИКАО и от Европейската комисия. Европейската комисия може да включва в тях, по целесъобразност, държавите — членки на ЕС и европейски организации, включително Европейската агенция за авиационна безопасност, Съвместното предприятие SESAR, управителния орган на разгръщането на SESAR и ЕВРОКОНТРОЛ.
      4.   Диалог

      4.1.   Страните свикват редовно заседания и/или телеконференции за обсъждане на въпроси от взаимен интерес в областта на УВД/АНО, и, когато е необходимо и уместно, за координиране на дейности.
      5.   Прозрачност и обмен на информация

      5.1.   При условие, че се спазват техните приложими правила, страните насърчават прозрачност в областта на УВД/АНО в своите отношения с трети страни.
      5.2.   Без да се засягат техните приложими правила, страните си сътрудничат по прозрачен начин и осъществяват съвместно дейности в областта на УВД/АНО чрез обмен на подходящи данни, информация и документация и като улесняват взаимно участието си в заседанията.
      5.3.   За тази цел всяка страна установява процедури за обмен на информация, които гарантират поверителността на информацията, получена от другата страна, в съответствие с член 6 от Меморандума за сътрудничество.
      6.   Участие в дейности в областта на УВД/АНО

      6.1.   С цел изпълнението на настоящото приложение, всяка страна, когато това е уместно, кани другата да участва — съгласно установените процедурни правила — в дейности и заседания, свързани с УВД/АНО, с цел да се постигне тясно сътрудничество и координация.
      7.   Обмен на информация и анализи в областта на УВД/АНО

      7.1.   Без да се засягат техните приложими правила, и в съответствие с подходящите работни споразумения, които ще бъдат разработени, страните обменят съответната информация и данни в областта на УВД/АНО, както и направените на тяхна основа анализи.
      7.2.   Страните работят в тясно сътрудничество при действия, предприети за гарантиране на по-ефективното спазване на стандартите и препоръчителните практики в ЕС и в други държави. Това сътрудничество включва обмена на информация, улесняването на диалога между съответните страни и съгласуването на всякакви дейности за техническо подпомагане.
      7.3.   Въз основа на дейността си в областта на проверките на изпълнението и определянето на целите, както и в мониторинга на изпълнението на Европейския генерален план за УВД, ЕС подпомага ИКАО при разработването на глобален подход, основан на резултатите, и на глобален подход за мониторинг на изпълнението на глобалния аеронавигационен план на ИКАО и методологията за модернизация по блокове на неговата авиационна система. ИКАО използва по подходящ начин и възможно най-добре съществуващите материали на ЕС или материали в процес на разработване, свързани с развитието и прилагането на Единното европейско небе, при разработването на глобални подходи.
      8.   Регулаторни въпроси и въпроси, свързани с определянето на стандарти

      8.1.   Всяка страна гарантира, че другата страна е информирана за всички относими закони, подзаконови нормативни актове, стандарти, изисквания и препоръчителни практики, които могат да имат въздействие върху изпълнението на настоящото приложение, както и на всяка негова промяна.
      8.2.   Страните се уведомяват своевременно помежду си относно всички предложени промени на техните съответни закони, подзаконови нормативни актове, стандарти, изисквания и препоръчителни практики, доколкото тези промени биха могли да имат въздействие върху прилагането на настоящото приложение. Това уведомяване може да включва също така, когато е необходимо, разпределянето на подходящи инструменти за планиране като подходящи годишни/многогодишни програми. В контекста на такива промени Съвместният комитет може да приема изменения на настоящото приложение, според необходимото, в съответствие с член 7 от Меморандума за сътрудничество.
      8.3.   С оглед на глобалната хармонизация на разпоредбите и стандартите в областта на УВД/АНО, страните се консултират взаимно по технически регулаторни въпроси в областта на УВД/АНО по време на различните етапи от процеса на разработване на правила или на стандарти и препоръчителни практики и се канят за участие в съответните технически органи, когато това е целесъобразно.
      8.4.   За тази цел ЕС и ИКАО допълнително оптимизират сътрудничеството си с оглед гарантирането на своевременен преглед на правилата на ЕС след измененията, направени от ИКАО на приложенията към Конвенцията за международно гражданско въздухоплаване (Чикагската конвенция), както и с оглед на предоставянето на своевременен принос на ИКАО при разглеждането на измененията на приложенията, свързани с УВД/АНО.
      8.5.   ИКАО своевременно предоставя на ЕС информация относно свои решения и препоръки, които засягат свързаните с УВД/АНО стандарти и препоръчителни практики, като осигурява пълен достъп до писмата от ИКАО към държавите и до електронните бюлетини.
      8.6.   Когато е уместно, ЕС се стреми да гарантира, че съответното законодателство на ЕС е в съответствие със свързаните с УВД/АНО стандарти и препоръчителни практики на ИКАО.
      8.7.   Тъй като Европейският генерален план за УВД е в тясна връзка с глобалния аеронавигационен план на ИКАО и методологията за модернизация по блокове на неговата авиационна система, ЕС, в сътрудничество с държавите членки, ще подпомага ИКАО при разработването на стандарти и препоръчителни практики и помощни материали за нови изисквания за УВД/АНО, въз основа на неговите потребности и опит с разгръщането на SESAR. По същия начин ИКАО ще подпомогне ЕС при актуализирането на неговите стандарти за глобална оперативна съвместимост за нови изисквания за УВД/АНО, въз основа на своя глобален аеронавигационен план и методологията за модернизация по блокове на неговата авиационна система и свързаните с това пътни карти.
      8.8.   Независимо от задълженията на държавите — членки на ЕС като договарящи държави по Чикагската конвенция, ЕС провежда, където и когато е уместно, диалог с ИКАО за предоставяне на техническа информация в случаите, когато възникват въпроси относно спазването на стандартите и препоръчителните практики на ИКАО във връзка с прилагането на законодателството на ЕС.
      8.9.   Извършването на съвместни дейности по регулаторни въпроси и въпроси, свързани с определянето на стандарти, не противоречи на съществуващите регулаторни процедури на ИКАО, нито определя каквито и да било нови правни задължения или задължения за докладване за ИКАО по отношение на ЕС или на неговите държави членки.
      9.   Проекти и програми за техническо подпомагане

      9.1.   Страните координират подпомагането за държавите с оглед постигане на ефективно използване на ресурсите и избягване на дублирането на усилия и обменят информация, включително данни относно проекти и програми за техническо подпомагане в областта на УВД/АНО.
      10.   Регионално сътрудничество

      10.1.   Страните се споразумяват да определят за приоритетни дейностите, насочени към ускоряване на изграждането на Единното европейско небе, включително съответните дейности на ЕААБ в областта на УВД/АНО, когато регионалният подход предлага възможности за подобрена икономическа ефективност, процеси за надзор и/или хармонизиране.
      10.2.   Особено внимание във връзка с член 10, точка 10.1 ще се обърне на регионалния подход, основан на резултатите, европейската техническа правна уредба в областта на УВД/АНО, функционалните блокове въздушно пространство, управлението на мрежовите функции (включително Европейското звено за координация при кризи в авиацията, EACCC) и внедряването и мониторинга на новата концепция за УВД/АНО въз основа на SESAR и европейския генерален план за УВД.
      10.3.   За да се изпълнят очакванията за регионално сътрудничество, следва да се поддържат тесни работни взаимоотношения между ЕС и регионалната служба на ИКАО в Париж, в т.ч. взаимно участие в съответните срещи (напр. Комитет за единно небе).
      10.4.   В контекста на обхвата на настоящото приложение ЕС ще организира координацията между европейските организации, държавите — членки на ЕС и регионалната служба на ИКАО, по-специално в подкрепа на регионалните планове на ИКАО.
      11.   Експертно подпомагане

      11.1.   Без да се засягат разработените схеми за експертно подпомагане извън обхвата на настоящото приложение, ЕС се стреми при поискване да предостави на разположение на ИКАО експерти с технически опит в съответните области на УВД/АНО, които да изпълняват задачи и да участват в дейности, попадащи в обхвата на настоящото приложение. Условията за такова експертно подпомагане се определят в работни споразумения между страните.
      12.   Преглед

      12.1.   Страните редовно правят преглед на изпълнението на настоящото приложение и, когато е необходимо, вземат предвид всички важни промени в политиката или в нормативната уредба.
      12.2.   Всеки преглед на настоящото приложение се прави от Съвместния комитет, учреден съгласно член 7 от Меморандума за сътрудничество („Съвместният комитет“).
      13.   Влизане в сила, изменения и прекратяване

      13.1.   Настоящото приложение влиза в сила от датата на приемането му от Съвместния комитет и остава в сила до момента на прекратяването му.
      13.2.   Работните споразумения, в рамките на необходимото, установени съгласно настоящото приложение, влизат в сила от датата на приемането им от Съвместния комитет.
      13.3.   Всяко изменение или прекратяване на работните споразумения, приети съгласно настоящото приложение, се договаря в рамките на Съвместния комитет.
      13.4.   Настоящото приложение може да бъде прекратено по всяко време от всяка от страните. Такова прекратяване поражда действие шест месеца след получаване на писмено предизвестие за прекратяване от една от страните от другата страна, освен ако въпросното предизвестие за прекратяване не бъде оттеглено по взаимно съгласие на страните преди изтичането на този шестмесечен период.
      13.5.   Независимо от всички други разпоредби на настоящия член, ако Меморандумът за сътрудничество бъде прекратен, настоящото приложение и всички работни споразумения, приети в съответствие с него, едновременно се прекратяват.


title: Решение на Съвета от 22 март 1999 година относно сключването от страна на Европейската общност на междурегионално рамково споразумение за сътрудничество между Европейската общност и нейните държави-членки, от една страна, и Южния общ пазар и участващите в него държави, от друга страна

text:
Важна правна забележка

|

31999D0279

Официален вестник n° L 112 , 29/04/1999 стр. 0065 - 0084 специално чешко издание глава 11 том 31 стр. 155  - 155 специално испанско издание глава 11 том 31 стр. 155  - 155 специално унгарско издание глава 11 том 31 стр. 155  - 155 специално литвийско издание глава 11 том 31 стр. 155  - 155 LV.ES глава 11 том 31 стр. 155  - 155 MT.ES глава 11 том 31 стр. 155  - 155 PL.ES глава 11 том 31 стр. 155  - 155 SK.ES глава 11 том 31 стр. 155  - 155 специално словенско издание глава 11 том 31 стр. 155  - 155

		19990322Решение на Съветаот 22 март 1999 годинаотносно сключването от страна на Европейската общност на междурегионално рамково споразумение за сътрудничество между Европейската общност и нейните държави-членки, от една страна, и Южния общ пазар и участващите в него държави, от друга страна(1999/279/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално членове 113 и 130ш от него, в съответствие с първо изречение от член 228, параграф 2 и параграф 3, първа алинея от него,като взе предвид предложението на Комисията [1],като взе предвид становището на Европейския парламент [2],като има предвид, че член 130ф от Договора предвижда, че политиката на Общността в сферата на сътрудничеството за развитие трябва да насърчава устойчивото икономическо и социално развитие на развиващите се страни, гладкото и постепенно интегриране на тези страни в световната икономика и кампанията срещу бедността в тези страни;като има предвид, че е подходящо от името на Европейската общност да одобри Междурегионалното рамково споразумение за сътрудничество между Европейската общност и нейните държави-членки, от една страна, и Южния общ пазар и участващите в него държави, от друга страна, подписано в Мадрид през декември 1995 г.РЕШИ:Член 1Междурегионалното рамково споразумение за сътрудничество между Европейската общност и нейните държави-членки от една страна и Южния общ пазар и участващите в него държави, от друга страна се одобрява с настоящото от името на Общността.Текстът на споразумението е приложен към настоящото решение [3].Член 2В съответствие с член 26 от споразумението, председателят на Съвета председателства Съвета за сътрудничество и представлява Общността в Съвета. Представител на Комисията председателства Съвместния комитет за сътрудничество и Съвместния подкомитет за търговия в съответствие с техните процедурни правила и ще представлява Общността в тези органи.Член 3Председателят на Съвета извършва нотификацията съгласно член 34 от споразумението от името на Общността.Член 4Настоящото решение се публикува в Официален вестник на Европейските общности.Съставено в Брюксел на 22 март 1999 година.За СъветаПредседателG. Verheugen[1] ОВ C 14, 19.1.1996 г., стр. 3.[2] ОВ C 166, 10.6.1996 г., стр. 40.[3] ОВ L 69, 19.3.1996 г., стр. 4.--------------------------------------------------


title: 2012/531/ОВППС: Решение EU BAM Rafah/3/2012 на Комитета по политика и сигурност от 25 септември 2012 година за назначаване на ръководителя на мисията на Европейския съюз за подпомагане на контролно-пропускателен пункт Рафа (EU BAM Rafah)

text:
               29.9.2012

               BG

               Официален вестник на Европейския съюз

               L 264/14

         РЕШЕНИЕ EU BAM RAFAH/3/2012 НА КОМИТЕТА ПО ПОЛИТИКА И СИГУРНОСТ
   от 25 септември 2012 година
   за назначаване на ръководителя на мисията на Европейския съюз за подпомагане на контролно-пропускателен пункт Рафа (EU BAM Rafah)
   (2012/531/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2005/889/ОВППС на Съвета от 25 ноември 2005 г. за създаване на мисия на Европейския съюз за подпомагане на контролно-пропускателен пункт Рафа (EU BAM Rafah) (1), и по-специално член 10, параграф 1 от него,
   като има предвид, че:

               (1)

               Съгласно член 10, параграф 1 от Съвместно действие 2005/889/ОВППС Комитетът по политика и сигурност е оправомощен в съответствие с член 38 от Договора да взема необходимите решения с цел упражняване на политически контрол и стратегическо ръководство на мисията EU BAM Rafah, включително решението за назначаване на ръководител на мисията.

               (2)

               Върховният представител на Съюза по въпросите на външните работи и политиката на сигурност предложи за ръководител на мисията EU BAM Rafah за периода 1 октомври 2012 г. — 30 юни 2013 г. да бъде назначен полковник Francesco BRUZZESE DEL POZZO,

         ПРИЕ НАСТОЯЩОТО РЕШЕНИЕ:
   Член 1
   Полковник Francesco BRUZZESE DEL POZZO се назначава за ръководител на мисията на Европейския съюз за подпомагане на контролно-пропускателен пункт Рафа (EU BAM Rafah) за периода 1 октомври 2012 г. — 30 юни 2013 г.
   Член 2
   Настоящото решение влиза в сила в деня на приемането му.
   Прилага се от 1 октомври 2012 г.

      Съставено в Брюксел на 25 септември 2012 година.

            За Комитета по политика и сигурност

            Председател

         O. SKOOG

      (1)  ОВ L 327, 14.12.2005 г., стр. 28.


title: Решение (ЕС) 2015/1203 на Съвета от 20 юли 2015 година за назначаване на трима членове от Швеция и шестима заместник-членове от Швеция в Комитета на регионите

text:
               23.7.2015

               BG

               Официален вестник на Европейския съюз

               L 195/44

         РЕШЕНИЕ (ЕС) 2015/1203 НА СЪВЕТА
   от 20 юли 2015 година
   за назначаване на трима членове от Швеция и шестима заместник-членове от Швеция в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Швеция,
   като има предвид, че:

               (1)

               На 26 януари, на 5 февруари и на 23 юни 2015 г. Съветът прие решения (ЕС) 2015/116 (1), (ЕС) 2015/190 (2) и (ЕС) 2015/994 (3) за назначаване на членове и заместник-членове на Комитета на регионите за периода от 26 януари 2015 г. до 25 януари 2020 г.

               (2)

               След изтичането на мандатите на г-жа Lotta HÅKANSSON HARJU, г-н Tore HULT и г-жа Monalisa NORRMAN се освободиха три места за членове на Комитета на регионите.

               (3)

               След изтичането на мандатите на г-жа Carola GUNNARSSON, г-жа Ewa LINDSTRAND, г-жа Agneta LIPKIN, г-н Kenth LÖVGREN, г-н Roger MOGERT и г-н Anders ROSÉN се освободиха шест места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се за членове на Комитета на регионите за остатъка от мандата, а именно до 25 януари 2020 г.:

               —

               г-н Joakim LARSSON, Västra Götalands läns landsting

               —

               г-жа Anna LJUNGDELL, Nynäshamns kommun

               —

               г-н Tomas RISTE, Värmlands läns landsting

         Член 2
   Назначават се за заместник-членове на Комитета на регионите за остатъка от мандата, а именно до 25 януари 2020 г.:

               —

               г-н Krister ANDERSSON, Västra Götalands läns landsting

               —

               г-н Xamuel GONZALEZ WESTLING, Hofors kommun

               —

               г-н Jonny LUNDIN, Härnösands kommun

               —

               г-н Glenn NORDLUND, Örnsköldsviks kommun

               —

               г-н Erik PELLING, Uppsala kommun

               —

               г-жа Ingeborg WIKSTEN, Västernorrlands läns landsting

         Член 3
   Настоящото решение влиза в сила в деня на приемането му.

      Съставено в Брюксел на 20 юли 2015 година.

            За Съвета

            Председател

         F. MOGHERINI

      (1)  ОВ L 20, 27.1.2015 г., стр. 42.

      (2)  ОВ L 31, 7.2.2015 г., стр. 25.

      (3)  ОВ L 159, 25.6.2015 г., стр. 70.


title: 2014/333/ЕС: Решение на Комисията от 5 юни 2014 година относно защитата на личните данни в Европейския портал за електронно правосъдие

text:
               6.6.2014

               BG

               Официален вестник на Европейския съюз

               L 167/57

         РЕШЕНИЕ НА КОМИСИЯТА
   от 5 юни 2014 година
   относно защитата на личните данни в Европейския портал за електронно правосъдие

      (2014/333/ЕС)

   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   след консултация с Европейския надзорен орган по защита на данните,
   като има предвид, че:

               (1)

               В съобщението си от май 2008 г. (1) Комисията заяви, че ще проектира и създаде Европейски портал за електронно правосъдие (оттук нататък „порталът“), който ще се управлява в тясно сътрудничество с държавите членки.

               (2)

               Многогодишният план за действие в областта на европейското електронно правосъдие за периода 2009—2013 г. (2) от 8 ноември 2008 г. възложи на Европейската комисия създаването на портала. Порталът стартира на 16 юли 2010 г. Приемането на настоящото решение се налага в този момент, тъй като едва сега порталът е готов за първото свързване на националните регистри, включващо обработка на лични данни.

               (3)

               Порталът има за цел да допринесе за създаването на европейското съдебно пространство чрез улесняване и подобряване на достъпа до правосъдие, както и чрез използване на информационните и комуникационните технологии за улесняване на трансграничните електронни съдебни производства и на съдебното сътрудничество.

               (4)

               Институциите, органите, службите и агенциите на Европейския съюз, както и държавите членки, когато прилагат правото на Съюза, трябва да зачитат основните права и да спазват принципите, признати от Хартата на основните права на Европейския съюз, и по-специално правото на защита на личните данни, посочено в член 8 от тази Харта.

               (5)

               Тъй като различните задачи и функции на Комисията и на държавите членки, които са свързани с портала, ще доведат до различни отговорности и задължения по отношение на защитата на данни, е от съществено значение те да бъдат ясно определени.

               (6)

               В съответствие със специфичния характер на дейностите, свързани с портала за електронно правосъдие, разработени в сътрудничество между Комисията и държавите членки, ролята на Комисията при обработването на лични данни чрез портала е ограничена. Следва да се поясни, че Комисията не носи отговорност за портала е ограничена. Следва да се поясни, че Комисията не носи отговорност за съдържанието на взаимосвързаните национални бази данни, достъпни посредством портала.

               (7)

               Регламент (ЕО) № 45/2001 на Европейския парламент и на Съвета (3) се прилага към обработването на лични данни от Комисията в портала. В този контекст Комисията отговаря по-конкретно за предоставянето на ИТ инфраструктура за функционирането на портала, както и за взаимното свързване на националните бази данни.

               (8)

               Съгласно Регламент (ЕО) № 45/2001 целите на обработването на личните данни следва да бъдат изрично посочени. Поради това обработването на лични данни от Комисията в портала следва да се осъществява само ако е насочено към осигуряване на достъп до взаимосвързани национални бази данни, притежаващи лични данни, предоставяне на интерактивни услуги, позволяващи на потребителите да общуват пряко с компетентните органи на друга държава членка, предоставяне на достъп до публична информация, насочена към регистрираните потребители, или предоставяне на данни за контакт.

               (9)

               Комисията трябва да въведе технологии в системата, които да отразяват концепцията за „защита на данните още при проектирането“. За прилагането на тази концепция оценката на въздействието върху защитата на данните и неприкосновеността на личния живот трябва да се извърши още по време на програмирането на функцията, свързана с обработката на лични данни чрез портала, както и програмирането на други функционални възможности. Тази оценка ще определи потенциалните рискове за защитата на данните. В нея също така ще се определят подходящите мерки и механизми, които да бъдат включени в системата, за да се защитят личните данни.

               (10)

               Комисията следва да извършва непрекъснати и подходящи оценки на сигурността, доколкото се извършва работа, свързана с взаимното свързване на националните бази данни.

               (11)

               Чрез портала може да бъде получен достъп само до публично достъпната информация във взаимосвързаните национални бази данни. Посредством портала не трябва да се дава възможност за комбиниране на информация от различни взаимосвързани национални бази данни за различни цели,

         ПРИЕ НАСТОЯЩОТО РЕШЕНИЕ:
   Член 1
   Предмет
   Настоящото решение определя функциите и отговорностите на Европейската комисия относно изискванията за защита на данните при обработването на лични данни в Европейския портал за електронно правосъдие (наричан по-долу „порталът“).
   Член 2
   Определения
   За целите на настоящото решение се прилагат определенията, посочени в Регламент (ЕО) № 45/2001. В допълнение се прилагат и следните определения:

               а)

               „участник в европейското електронно правосъдие“ означава всеки представител на държава членка или на организация партньор в европейското електронно правосъдие, който е получил разрешение да изменя (части от) съдържанието на портала;

               б)

               „взаимосвързани национални бази данни“ означава управлявани от държавите членки и други органи, като например професионални сдружения и организации с нестопанска цел, бази данни, съдържащи публично достъпна информация, които са свързани чрез портала по такъв начин, че чрез него се осигурява достъп до информацията, която е на разположение на национално равнище;

               в)

               „публично достъпна информация“ означава информация, достъпна за обществеността чрез интернет;

               г)

               „регистриран потребител“ означава потребител на портала, който се е регистрирал в него посредством Системата на Европейската комисия за автентификация (ECAS) като „участник в европейското електронно правосъдие“.

         Член 3
   Обработка на данните
   Комисията обработва лични данни в портала само доколкото това е необходимо за целите на:

               а)

               предоставяне на достъп до взаимосвързани национални бази данни, притежаващи лични данни;

               б)

               предоставяне на интерактивни услуги, които позволяват на регистрираните потребители да се свържат пряко с компетентните органи в друга държава членка;

               в)

               предоставяне на достъп до публична информация, насочена към регистрираните потребители;

               г)

               предоставяне на информация за контакт.

         Член 4
   Отговорности на администратора на лични данни
   1.   Комисията изпълнява функциите на администратор на лични данни по смисъла на член 2, буква г) от Регламент (ЕО) № 45/2001, в съответствие със съответните си отговорности в рамките на портала, както е посочено в настоящия член.
   2.   Комисията осигурява достъпността, поддръжката и сигурността на инфраструктурата на информационните технологии на портала.
   3.   Комисията отговаря за следните операции по обработване:

               а)

               организация;

               б)

               разкриване чрез предаване;

               в)

               разпространяване или друга форма на предоставяне на данните;

               г)

               подравняване или комбиниране на личните данни, извлечени от взаимосвързани национални бази данни, или на лични данни на регистрирани потребители.

         4.   Комисията определя необходимите политики и прилага подходящите технически решения, за да изпълни отговорностите си на администратор на данни.
   5.   Комисията изпълнява техническите мерки, необходими за гарантиране на сигурността на личните данни при преминаването им и по време на представянето им в портала, и по-специално на поверителността и целостта на всяко предаване от и към портала.
   6.   Комисията не носи отговорност за аспекти, свързани със защитата на данните, отнасящи се до:

               а)

               първоначалното събиране и съхранение на данни, извлечени от взаимосвързаните национални бази данни;

               б)

               всяко решение, взето от държавите членки да направят тези данни достъпни чрез портала;

               в)

               съдържанието на всички данни, извлечени от взаимосвързаните национални бази данни, достъпни посредством портала.

         7.   Задълженията на Комисията не засягат отговорностите на държавите членки и другите органи по отношение на съдържанието и функционирането на взаимосвързаните национални бази данни, управлявани от тях.
   Член 5
   Задължения за предоставяне на информация
   1.   Комисията предоставя на субектите на данни информацията, посочена в членове 11 и 12 от Регламент (ЕО) № 45/2001 по отношение на информацията, за която Комисията носи отговорност съгласно настоящото решение.
   2.   Независимо от задълженията на държавите членки и другите органи, управляващи взаимосвързаните национални бази данни, към субектите на данните Комисията също предоставя на тези субекти информация относно това към кого могат да се обърнат за ефективното упражняване на правата си на информация, достъп, коригиране и възражение съгласно приложимото законодателство за защита на данните. Комисията се позовава на конкретни декларации за поверителност на държавите членки и другите органи.
   3.   Комисията също предоставя на разположение в портала:

               а)

               превод на езиците на портала на декларациите за поверителност на държавите членки, посочени в параграф 2;

               б)

               ясна и разбираема изчерпателна декларация за поверителност във връзка с портала в съответствие с членове 11 и 12 от Регламент (EО) № 45/2001.

         Член 6
   Съхраняване на лични данни
   1.   По отношение на обмена на информация между взаимосвързаните национални бази данни, лични данни, свързани със субектите на данните, не се съхраняват в портала. Всички такива данни се съхраняват в националните бази данни, управлявани от държавите членки или от други органи.
   2.   Личните данни, отнасящи се до или предоставени от потребители на портала, не се съхраняват в портала, освен в случаите, когато те вече са се записали като регистрирани потребители. Личните данни на регистрираните потребители се съхраняват, докато те отправят искане за заличаване на регистрацията си. В съответствие с член 3 личните данни на участниците в европейското електронно правосъдие или звената за контакт ще бъдат съхранявани само докато тези лица изпълняват своята функция.
   Член 7
   Дата на влизане в сила
   Настоящото решение влиза в сила на 20-ия ден след публикуването му в Официален вестник на Европейския съюз.

      Съставено в Брюксел на 5 юни 2014 година.

            За Комисията

            Председател

         José Manuel BARROSO

      (1)  COM(2008) 329 окончателен, 30.5.2008 г.

      (2)  ОВ C 75, 31.3.2009 г., стр. 1.

      (3)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стp. 1).


title: Решение на Комисията от 11 април 2006 година за сключване на Споразумение под формата на размяна на писма между Европейската общност и Република Чили относно изменения в допълнение VI от Споразумението за търговия с вина, приложено към Споразумението за асоцииране между Европейската общност и нейните държави-членки, от една страна, и Република Чили, от друга

text:
Важна правна забележка

|

32006D0569

Официален вестник n° L 231 , 24/08/2006 стр. 0139 - 0139 Официален вестник n° L 118 , 08/05/2007 стр. 1260 - 1260

		20060411Решение на Комисиятаот 11 април 2006 годиназа сключване на Споразумение под формата на размяна на писма между Европейската общност и Република Чили относно изменения в допълнение VI от Споразумението за търговия с вина, приложено към Споразумението за асоцииране между Европейската общност и нейните държави-членки, от една страна, и Република Чили, от друга(2006/569/EО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Решение 2005/269/ЕО на Съвета от 28 февруари 2005 г. относно сключване на Споразумение за асоцииране между Европейската общност и нейните държави-членки, от една страна, и Република Чили, от друга [1], и по-специално член 3, параграф 1 от него,като има предвид, че:(1) Като се вземат под внимание договорите, сключени на второто заседание на Съвместния комитет по Споразумението за търговия с вина и на първото заседание на Съвместния комитет по Споразумението за търговия със спиртни напитки и ароматизирани напитки към Споразумението за асоцииране между ЕС и Чили, проведени от 13 до 14 юни 2005 г. в Мадрид, е необходимо да бъде изменено допълнение VI от Споразумението за търговия с вина, приложено към Споразумението за асоцииране между Европейската общност и нейните държави-членки, от една страна, и Република Чили, от друга, за да стане възможна употребата на някои чилийски търговски марки, които съвпадат с географските обозначения на Общността и те да се продават на чилийския вътрешен пазар в ограничени количества до 31 януари 2014 г., считано от 24 април 2006 г.(2) Общността и Република Чили са договорили, в съответствие с член 29, параграф 2 от Споразумението за търговия с вина, споразумение под формата на размяна на писма за изменение на допълнение VI.(3) Размяната на писма следва да бъде одобрена.(4) Мерките, които се предвиждат в настоящото решение, са в съответствие със становището на Управителния комитет по вината,РЕШИ:Член 1С настоящото се одобрява, от името на Общността, Споразумението под формата на размяна на писма между Европейската общност и Република Чили относно изменения в допълнение VI от Споразумението за търговия с вина, приложено към Споразумението за асоцииране между Европейската общност и нейните държави-членки, от една страна, и Република Чили, от друга.Текстът на споразумението е приложен към настоящото решение.Член 2С настоящото се упълномощава Комисаря по селско стопанство и развитие на селските региони да подпише размяната на писма с оглед обвързване на Общността.Съставено в Брюксел на 11 април 2006 година.За КомисиятаMariann Fischer BoelЧлен на Комисията[1] ОВ L 84, 2.4.2005 г., стр. 19.--------------------------------------------------


title: Решение на Комисията от 24 юли 2003 година относно минималния пакет от линии под наем с хармонизирани характеристики и свързаните с тях стандарти по член 18 на Директивата за универсалната услуга

text:
               13/ 40

               BG

               Официален вестник на Европейския съюз

               97
            32003D0548
               L 186/43

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА КОМИСИЯТА
   от 24 юли 2003 годинаотносно минималния пакет от линии под наем с хармонизирани характеристики и свързаните с тях стандарти по член 18 на Директивата за универсалната услуга(2003/548/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 2002/22/ЕО на Европейския парламент и Съвета от 7 март 2002 г. относно универсалната услуга и правата на потребителите във връзка с електронните съобщителни мрежи и услуги (Директива за универсалната услуга) (1), и по-специално член 18, параграф 3 от нея,като има предвид, че:
               (1)

               Член 18, параграф 3 на Директивата за универсалната услуга предвижда публикуването на минималния пакет от линии под наем с хармонизирани характеристики и свързаните с тях стандарти в Официален вестник на Европейския съюз като част от списък на стандартите, посочени в член 17 на Директива 2002/21/ЕО на Европейския парламент и Съвета от 7 март 2002 г. относно общата регулаторна рамка за електронните съобщителни мрежи и услуги (Рамкова директива) (2).

               (2)

               Минималният пакет от линии под наем е определен в приложение II към Директива 92/44/ЕИО на Съвета от 5 юни 1992 г. относно прилагането на разпоредбата за отворени мрежи (ONP) за линии под наем (3), последно изменена с Решение 98/80/ЕО на Комисията (4). Тази директива беше отменена с Рамковата директива, считано от 25 юли 2003 г.

               (3)

               Настоящото решение предоставя продължение на правната основа за минималния пакет от линии под наем, за целите на прилагането на съответните разпоредби на Рамковата директива и Директивата за универсалната услуга. Минималният пакет от линии под наем в настоящото решение е същият като в Директива 92/44/ЕИО, с изключение на препратката към Европейските далекосъобщителни стандарти (ETSs), която е заменена с препратка към Европейските стандарти (EN), съгласувани с Европейския институт за стандарти в далекосъобщенията през 2001 г. Въпреки това, линиите под наем, които отговарят на предишните стандарти на ETSs трябва да продължат да се приемат, че отговарят на изискванията за минимален пакет от линии под наем.

               (4)

               Настоящото решение определя минималният пакет от линии под наем с хармонизирани характеристики и свързаните с тях стандарти и форми като неразделна част от списъка на стандартите, които са публикувани в съответствие с член 17 от Рамковата директива 2002/21/ЕО. Настоящата версия на списъка на стандартите, която съдържа само разпоредби по избор, беше публикувана в Официален вестник на Европейския съюз през декември 2002 (5). По причини, породени от разликите в процедурите и правното действие е целесъобразно да се прави разграничение между главите в списъка на стандартите, които съдържат императивни разпоредби в настоящото решение и главите, които съдържат задължителни разпоредби.

               (5)

               Предвидените в настоящото решение мерки са в съответствие със становището на Комитета по съобщенията,
            РЕШИ:Член единственМинималният пакет от линии под наем с хармонизирани характеристики и свързаните с тях стандарти са определи в приложението.
      Съставено в Брюксел на 24 юли 2003 година.

            За Комисията

         Erkki LIIKANEN

            Член на Комисията

      (1)  ОВ L 108, 24.4.2002 г., стр. 51.
      (2)  ОВ L 108, 24.4.2002 г., стр. 33.
      (3)  ОВ L 165, 19.6.1992 г., стр. 27.
      (4)  ОВ L 14, 20.1.1998 г., стр. 27.
      (5)  ОВ C 331, 31.12.2002 г., стр. 32.ПРИЛОЖЕНИЕСПИСЪК НА СТАНДАРТИТЕ И/ИЛИ СПЕЦИФИКАЦИИТЕ ЗА ЕЛЕКТРОННИТЕ КОМУНИКАЦИОННИ МРЕЖИ, УСЛУГИ И ПРИЛЕЖАЩИ СРЕДСТВА И УСЛУГИЗадължителна частОпределяне на минималния пакет от линии под наем1.   ЦелНастоящата публикация посочва минималния пакет от линии под наем с хармонизирани характеристики и свързаните с тях стандарти по член 18 от Директива 2002/22/ЕО (Директива за универсалната услуга).Настоящият списък представлява част от списъка на стандартите по член 17 от Директива 2002/21/ЕО (Рамковата директива).Настоящото обнародване допълва списък на стандартите и/или спецификациите за електронните съобщителни мрежи, услуги и прилежащи средства и услуги, обнародван в Официален вестник на Европейските общности през декември 2002 г. (1).2.   Технически стандартиПосочените в настоящата публикация стандарти произтичат от ETSI, които отговарят на текущата EITS номенклатура. Според „Директивите на ETSI“ (2), тези документи се определят, както следва:Европейски стандарт (далекосъобщителна серия), EN: Документ на ETSI, който съдържа нормативни разпоредби, одобрен за публикуване в процес, който включва националните организации по стандартизация и/или националните делегации към ETSI с последствията относно статуквото и националното транспониране.Хармонизиран стандарт: Европейски стандарт EN (далекосъобщителна серия), чието изготвяне е поверено на EITS с мандат от Европейската комисия съгласно Директива 98/48/ЕО (последно изменение с Директива 83/189/ЕИО на Съвета) и който е изготвен, като са взети предвид приложимите съществени изисквания на Директива „Нов подход“ и препратката към която в последствие е публикувано в Официален вестник на Европейските общности.
   Версията на стандартите по настоящия списък е версията, която е била в сила при публикуването на списъка.3.   Адреси, на които могат да се получат посочените документи (3)
               Postal address:

               F-06921 Sophia Antipolis Cedex France

               Telephone:

               (0033) 4 9294 4241
               (0033) 4 9294 4258

               Fax:

               (0033) 4 9395 8133

               E-mail:

               publications@etsi.fr

               Web site:

               http://www.etsi.fr
            4.   Препратки към законодателството на ЕССписъкът препраща към следните законодателни документи, които могат да бъдат намерени на адрес:http://europa.eu.int/information_society/topics/telecoms/regulatory/index_en.htm
               —

               Директива 2002/21/ЕО на Европейския парламент и Съвета от 7 март 2002 г. относно общата регулаторна рамка на електронните съобщителни мрежи и услуги (Рамкова директива) (ОВ L 108, 24.4.2002 г., стр. 33).

               —

               Директива 2002/22/ЕО на Европейския парламент и Съвета от 7 март 2002 г. относно универсалната услуга и правата на потребителите във връзка с електронните съобщителни мрежи и услуги (Директива за универсалната услуга) (ОВ L 108, 24.4.2002 г., стр. 51).
            Определяне на минималния пакет от линии под наем с хармонизирани характеристики и свързаните с тях стандартиАНАЛОГОВИ ЛИНИИ ПОД НАЕМ
               Вид линия под наем

               Препратка

               Бележки

               честотна лента с обикновено качество на пренасяния глас (4)

                           —

                           двупроводна: ETSI EN 300 448
                        или

                           —

                           четирипроводна: ETSI EN 300 451

               Характеристики на връзката и представяне на мрежовия интерфейс

               честотна лента със специално качество на пренасяния глас (5)

                           —

                           двупроводен: ETSI EN 300 449
                        или

                           —

                           четирипроводен: ETSI EN 300 452

               Характеристики на връзката и представяне на мрежовия интерфейс

      ЦИФРОВИ ЛИНИИ ПОД НАЕМ
               Вид наета линия

               Препратка

               Бележки

               64 kbit/s (6)

                           —

                           ETSI EN 300 288

                           —

                           ETSI EN 300 289

               Представяне на мрежовия интерфейс
               Характеристики на връзката

               2048 kbit/s — E1 (неструктурирана) (7)

                           —

                           ETSI EN 300 418

                           —

                           ETSI EN 300 247

               Представяне на мрежовия интерфейс
               Характеристики на връзката

               2048 kbit/s — E1 (структурирана) (8)

                           —

                           ETSI EN 300 418

                           —

                           ETSI EN 300 419

               Представяне на мрежовия интерфейс
               Характеристики на връзката

      (1)  ОВ C 331, 31.12.2002, стр. 32.
      (2)  Намира се на: http://portal.etsi.org/directives/.
      (3)  Документите на ETSI могат да се намерят на страницата на ETSI в раздела „Зареждане на публикации“ (http://pda.etsi.org/pda/queryform.asp).
      (4)  Линии под наем, които отговарят на изискванията на ЕТS 300 448 (двупроводна) или на ETS 300 451 (четирипроводна), се приемат за отговарящи на изискванията за този вид линия.
      (5)  Линии под наем, които отговарят на изискванията на ЕТS 300 449 (двупроводна) или на ETS 300 452 (четирипроводна), се приемат за отговарящи на изискванията за този вид линия.
      (6)  Линии под наем, които отговарят на изискванията на ETS 300 288, ETS 300 288/A1 и ETS 300 289, се приемат за отговарящи на изискванията за този вид линия.
      (7)  Линии под наем, които отговарят на изискванията на ETS 300 418, ETS 300 247 и ETS 300 247/A1, се приемат за отговарящи на изискванията за този вид линия.
      (8)  Линии под наем, които отговарят на изискванията на ETS 300 418 и ETS 300 419, се приемат за отговарящи на изискванията за този вид линия.


title: Решение (ОВППС) 2015/485 на Съвета от 20 март 2015 година за удължаване на мандата на специалния представител на Европейския съюз в Косово

text:
               21.3.2015

               BG

               Официален вестник на Европейския съюз

               L 77/12

         РЕШЕНИЕ (ОВППС) 2015/485 НА СЪВЕТА
   от 20 март 2015 година
   за удължаване на мандата на специалния представител на Европейския съюз в Косово (1)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 25 януари 2012 г. Съветът прие Решение 2012/39/ОВППС (2) за назначаване на г-н Samuel ŽBOGAR за специален представител на Европейския съюз (СПЕС) в Косово. Мандатът на СПЕС беше последно изменен с Решение 2014/400/ОВППС на Съвета (3). Мандатът на СПЕС изтича на 28 февруари 2015 г.

               (2)

               Мандатът на СПЕС следва да бъде удължен с още осем месеца.

               (3)

               СПЕС ще изпълнява мандата в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора за Европейския съюз,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Samuel ŽBOGAR като специален представител на Европейския съюз (СПЕС) се удължава до 31 октомври 2015 г. Съветът може да реши да прекрати предсрочно мандата на СПЕС въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   Мандатът на СПЕС се основава на целите на политиката на Съюза в Косово. Тези цели включват заемането на водеща роля в утвърждаването на стабилно, жизнеспособно, демократично и многоетническо Косово; укрепването на стабилността в региона и допринасянето за регионалното сътрудничество и добросъседските отношения на Западните Балкани; утвърждаването на Косово, ангажирано със спазването на принципите на върховенството на закона и закрилата на малцинствата, както и на културното и религиозното наследство; подкрепата за напредъка на Косово по пътя към Съюза в съответствие с европейската перспектива на региона и съгласно съответните заключения на Съвета.
   Член 3
   Мандат
   За постигане на целите на политиката СПЕС има мандат:

               а)

               да предоставя съвети и подкрепа от страна на Съюза в политическия процес;

               б)

               да съдейства за цялостната политическа координация на Съюза в Косово;

               в)

               да укрепва присъствието на Съюза в Косово и да осигурява неговата съгласуваност и ефективност;

               г)

               да предоставя политически насоки на местно равнище на ръководителя на мисията на Европейския съюз в областта на върховенството на закона в Косово (EULEX KOSOVO), включително по политическите аспекти на въпросите, свързани с отговорности от изпълнителен характер;

               д)

               да осигурява последователността и съгласуваността на действията на Съюза в Косово, включително като ръководи на местно равнище прехода на EULEX;

               е)

               да оказва подкрепа за напредъка на Косово по пътя към Съюза в съответствие с европейската перспектива на региона чрез целенасочена обществена комуникация и дейности на Съюза за осведомяване, целящи осигуряването на по-широко разбиране и подкрепа от страна на обществеността в Косово по въпроси, свързани със Съюза, включително чрез работата на EULEX;

               ж)

               да наблюдава, подпомага и улеснява напредъка по политически, икономически и европейски приоритети съгласно съответните институционални компетентности и отговорности;

               з)

               да допринася за развитието и укрепването на зачитането на правата на човека и основните свободи в Косово, включително правата на жените и децата и закрилата на малцинствата, в съответствие с политиката на Съюза в областта на правата на човека и насоките на Съюза по въпросите на правата на човека;

               и)

               да подпомага водения със съдействието на Съюза диалог Белград—Прищина.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и компетентните ѝ отдели.
   Член 5
   Финансиране
   1.   Референтната финансова сума, предназначена за покриване на свързаните с мандата на СПЕС разходи за периода от 1 март 2015 г. до 31 октомври 2015 г., възлиза на 1 520 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза. Граждани на държавите от Западните Балкани имат право да участват в търгове за възлагане на поръчки.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   Назначава се специализиран персонал, който да подпомага СПЕС при изпълнението на мандата му и да допринася за съгласуваността, осигуряването на информация за дейността на Съюза в Косово като цяло и нейната ефективност. В рамките на мандата си и на предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката съобразно изискванията на мандата. СПЕС предоставя своевременно на Съвета и Комисията актуална информация за състава на своя екип.
   2.   Държавите-членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата-членка, съответната институция на Съюза или ЕСВД. Експертите, командировани от държавите-членки в институциите на Съюза или в ЕСВД, могат също да бъдат командировани за работа със СПЕС. Договорно наетите членове на международния персонал трябва да са граждани на държава-членка.
   3.   Всички командировани служители остават под административното ръководство на изпращащата държава-членка, институция на Съюза или ЕСВД и изпълняват задълженията си и действат в интерес на изпълнението на мандата на СПЕС.
   Член 7
   Привилегии и имунитет на СПЕС и неговия персонал
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на неговия персонал, се договарят съответно с приемащите страни. За тази цел държавите-членки и ЕСВД оказват цялата необходима подкрепа.
   Член 8
   Сигурност на класифицираната информация на ЕС
   1.   СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (4).
   2.   ВП е оправомощен да предоставя на НАТО/КФОР класифицирана информация и класифицирани документи на ЕС до ниво „CONFIDENTIEL UE/EU CONFIDENTIAL“, изготвени за целите на действията, в съответствие с правилата за сигурност за защита на класифицирана информация на ЕС.
   3.   В съответствие с оперативните нужди на СПЕС ВП е оправомощен да предоставя на Организацията на обединените нации (ООН) и на Организацията за сигурност и сътрудничество в Европа (ОССЕ) класифицирана информация и класифицирани документи на ЕС до ниво „RESTREINT UE/EU RESTRICTED“, изготвени за целите на действията, в съответствие с правилата за сигурност за защита на класифицирана информация на ЕС. За тази цел се изготвят споразумения на местно равнище.
   4.   ВП е оправомощен да предоставя на трети страни, свързани с настоящото решение, некласифицирани документи на ЕС, отнасящи се до обсъжданията в Съвета във връзка с действията, за които се прилага задължението за опазване на служебна тайна съгласно член 6, параграф 1 от Процедурния правилник на Съвета (5).
   Член 9
   Достъп до информация и логистична подкрепа
   1.   Държавите-членки, Комисията и генералният секретариат на Съвета осигуряват на СПЕС достъп до всяка информация от значение за него.
   2.   Делегацията на Съюза и/или съответно държавите-членки осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, в съответствие с неговия мандат и обстановката от гледна точка на сигурността в района, за който отговаря, за сигурността на целия персонал под прякото ръководство на СПЕС, по-специално като:

               а)

               разработва, въз основа на насоки от страна на ЕСВД, специфичен план за сигурност, който включва специфични физически, организационни и процедурни мерки за сигурност, уреждащ управлението на безопасното придвижване на персонала към и в рамките на района, за който отговаря, както и управлението на инциденти, свързани със сигурността, и план за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск в съответствие с условията в района, за който отговаря;

               в)

               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който отговаря, въз основа на степента на риск, определена за същия район;

               г)

               гарантира изпълнението на всички приети препоръки, направени в резултат на извършените редовни оценки на сигурността, и представя пред Съвета, ВП и Комисията писмени доклади относно изпълнението на тези препоръки, както и относно други свързани със сигурността въпроси, в рамките на доклада за напредъка и доклада за изпълнението на мандата.

         Член 11
   Докладване
   СПЕС представя редовни доклади на ВП и КПС. При необходимост СПЕС се отчита и пред работните групи на Съвета. Редовните доклади се разпространяват чрез мрежата COREU. СПЕС може да представя доклади и пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   Член 12
   Координация
   1.   СПЕС допринася за единството, съгласуваността и ефикасността на действията на Съюза и спомага за съгласуваното използване на всички инструменти на Съюза и действия на държавите-членки с цел да бъдат постигнати целите на политиката на Съюза. Дейността на СПЕС е съгласувана с тази на Комисията, както и с дейността на други СПЕС в същия регион, когато това е целесъобразно. СПЕС провежда редовни брифинги пред мисиите на държавите-членки и делегациите на Съюза.
   2.   На място се поддържат тесни връзки с ръководителите на мисии на държавите-членки и с ръководителите на делегациите на Съюза в региона. Те полагат всички възможни усилия, за да съдействат на СПЕС при изпълнението на неговия мандат. СПЕС предоставя политически насоки на местно равнище на ръководителя на EULEX KOSOVO, включително по политическите аспекти на въпросите, свързани с отговорности от изпълнителен характер. СПЕС и командващият цивилните операции се консултират помежду си при необходимост.
   3.   СПЕС поддържа също така връзка със съответните местни органи и с други участници на международно и регионално равнище, представени на място.
   4.   СПЕС заедно с други участници от страна на Съюза в района гарантира разпространението и обмена на информация между представените на място участници от страна на Съюза с цел постигане на висока степен на познаване и оценка на ситуацията сред всички тях.
   Член 13
   Съдействие по отношение на претенциите
   СПЕС и неговият персонал съдействат за предоставяне на необходимите елементи за отговор на претенциите и задълженията, възникнали във връзка с предходни мандати на СПЕС в Косово, и оказват административна помощ и достъп до съответните преписки за тази цел.
   Член 14
   Преглед
   Изпълнението на настоящото решение и неговата съгласуваност с други действия на Съюза в този регион подлежат на редовен преглед. До края на месец август 2015 г. СПЕС представя пред Съвета, ВП и Комисията изчерпателен доклад за изпълнението на мандата.
   Член 15
   Влизане в сила
   Настоящото решение влиза в сила от деня на приемането му.
   Прилага се от 1 март 2015 г.

      Съставено в Брюксел на 20 март 2015 година.

            За Съвета

            Председател

         E. RINKĒVIČS

      (1)  Това название не засяга позициите по отношение на статута и е съобразено с Резолюция 1244(1999) на Съвета за сигурност на ООН и становището на Международния съд относно обявяването на независимост от страна на Косово.

      (2)  Решение 2012/39/ОВППС на Съвета от 25 януари 2012 г. за назначаване на специалния представител на Европейския съюз в Косово (ОВ L 23, 26.1.2012 г., стр. 5).

      (3)  Решение 2014/400/ОВППС на Съвета от 26 юни 2014 г. за удължаване на мандата на специалния представител на Европейския съюз в Косово (ОВ L 188, 27.6.2014 г., стр. 68).

      (4)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).

      (5)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).